
HOTĂRÂRE
[bookmark: _heading_h_o0c97kt3c5nh]privind stabilirea cadrului instituțional și a măsurilor pentru punerea in aplicare a Regulamentului (UE) 2023/1542 al Parlamentului European și al Consiliului din 12 iulie 2023 privind bateriile și deșeurile de baterii, de modificare a Directivei 2008/98/CE și a Regulamentului (UE) 2019/1020 și de abrogare a Directivei 2006/66/CE

În temeiul art. 108 din Constituţia României, republicată,
Guvernul României adoptă prezenta hotărâre.
Art. 1 - Prezenta hotărâre stabilește cadrul instituțional și măsurile naționale necesare pentru aplicarea directă a Regulamentului (UE) 2023/1542 al Parlamentului European și al Consiliului din 12 iulie 2023 privind bateriile și deșeurile de baterii, de modificare a Directivei 2008/98/CE și a Regulamentului (UE) 2019/1020 și de abrogare a Directivei 2006/66/CE, publicat în Jurnalul Oficial al Uniunii Europene seria L, nr. 191 din 28 iulie 2023, denumit în continuare Regulament.
Art. 2 - (1) În sensul prezentei hotărâri se aplică definițiile prevăzute la art. 3 din Regulament.
(2) În sensul definiției aferentă pct. 62 de la art. 3 din Regulament, autoritățile de supraveghere a pieței sunt:
a) Registrul Auto Român, denumit în continuare, RAR, pentru bateriile pentru mijloace de transport ușoare-baterii LMT, bateriile de pornire, iluminare și aprindere-baterii SLI și bateriile pentru vehicule electrice;
b) Autoritatea Nationala pentru Protectia Consumatorilor, denumită în continuare, ANPC, pentru bateriile portabile și bateriile portabile de uz general;
c) Inspecția de Stat pentru Controlul Cazanelor, Recipientelor sub Presiune și Instalațiilor de Ridicat, denumit în continuare, ISCIR, pentru bateriile industriale.
Art. 3 - (1) Se desemnează autoritatea publică centrală din domeniul economiei ca autoritate competentă pentru punerea în aplicare a Regulamentului, cu excepția capitolului VIII Gestionarea deşeurilor de baterii, în conformitate cu atribuțiile stabilite prin Hotărârea Guvernului nr. 189/2025 privind organizarea şi funcţionarea Ministerului Economiei, Digitalizării, Antreprenoriatului şi Turismului, cu modificările ulterioare.
(2) În aplicarea art. 22 alin. (1) din Regulament, se desemnează Ministerul Economiei, Digitalizării, Antreprenoriatului și Turismului, denumit în continuare, MEDAT, ca autoritate de notificare.
[bookmark: _heading_h_7n2ofq6qqybq](3) În aplicarea art. 22 alin. (2) din Regulament, evaluarea și monitorizarea organismelor de evaluare a conformității sunt efectuate de organismul național de acreditare, Asociația de Acreditare din România denumita in continuare RENAR, potrivit prevederilor Regulamentului (CE) nr. 765/2008 al Parlamentului European și al Consiliului din 9 iulie 2008 de stabilire a cerințelor de acreditare și de supraveghere a pieței în ceea ce privește comercializarea produselor și de abrogare a Regulamentului (CEE) nr. 339/93, cu modificările ulterioare.
Art. 4 - (1) În aplicarea art. 24 din Regulament, MEDAT informează Comisia Europeană cu privire la procedurile de evaluare și notificare a organismelor de evaluare a conformității și de monitorizare a organismelor notificate, precum și cu privire la orice modificări aduse acestora.
[bookmark: _heading_h_i6tw514976rt](2) Pentru a fi notificat, organismul de evaluare a conformității trebuie să depună, conform art. 28 alin. (1) din Regulament o cerere de notificare la MEDAT, în calitate de autoritate de notificare.
(3) Cererea prevăzută la alin. (2) trebuie să fie însoțită de documentele prevăzute la art. 28 alin. (2) din Regulament, precum și documentele prevăzute la art. 3 alin. (2) din Procedura privind desemnarea organismelor de evaluare a conformității, ce se notifică și notificarea la Comisia Europeană și celelate state membre ale Uniunii Europene a organismelor desemnate, aprobată prin Ordinul ministrului economiei, comertului si mediului de afaceri nr.186/2011, cu modificările si completarile ulterioare.
(4) Certificatul de acreditare emis de către Organismul național de acreditare atestă că organismul de evaluare a conformității îndeplinește cerințele prevăzute la art. 25 din Regulament pentru activitățile de evaluare a conformității, modulele/procedurile și categoriile de baterii, inclusiv, după caz, procedurile de verificare prevăzute la art. 48 alin. (2) și art. 51 din Regulament care fac obiectul notificării. 
(5) Deciziile organismului național de acreditare privind restrângerea, suspendarea, retragerea sau neacordarea acreditării, pot face obiectul procedurii de apel prevăzute de procedurile organismului național de acreditare. În cazul în care acestea nu sunt soluționate în prealabil de organismul național de acreditare, acestea pot fi contestate la instanța competentă, potrivit art. 7 alin. (2) din Ordonanţa Guvernului nr. 23/2009 privind activitatea de acreditare a organismelor de evaluare a conformităţii, aprobată cu modificări prin Legea nr. 256/2011, cu modificările și completările ulterioare.
Art. 5 - Declarația de conformitate prevăzută la art. 18 alin. (2) din Regulament pentru bateriile introduse sau puse la dispoziție sau destinate a fi puse la dispoziţie pe piaţă în România sau puse în serviciu, se redactează sau se traduce, după caz, în limba română.
Art. 6 - Lista cuprinzând standardele române care adoptă standarde armonizate prevăzute la art. 15 din Regulament, se elaborează și se aprobă prin ordin al ministrului economiei, digitalizării, antreprenoriatului și turismului, în termen de 45 de zile de la data intrării în vigoare a prezentei hotărâri, se publică în Monitorul Oficial al României, Partea I și se actualizează ori de câte ori este nevoie.
Art. 7 - (1) Se desemnează autoritatea publică centrală pentru protecţia mediului ca autoritate competentă pentru aplicarea dispozițiilor cuprinse în capitolul VIII Gestionarea deşeurilor de baterii din Regulament, în conformitate cu atribuțiile stabilite prin Hotărârea Guvernului nr.43/2020 privind organizarea şi funcţionarea Ministerului Mediului, Apelor şi Pădurilor, cu modificările și completările ulterioare.
(2) În temeiul art. 54 alin. (2) din Regulament, autoritatea centrală pentru protecția mediului desemnează prin ordin al ministrului mediului, apelor și pădurilor, în termen de 15 zile de la data intrării în vigoare a prezentei hotărâri, punctul de contact în relația cu Comisia Europeană.
(3) Autoritatea publică centrală pentru protecţia mediului este autoritatea competentă pentru implementarea răspunderii extinse a producătorilor de baterii, așa cum este definită în anexa nr.1 la Ordonanţa de urgenţă a Guvernului nr. 92/2021 privind regimul deşeurilor, aprobată cu modificări și completări prin Legea nr. 17/2023, cu modificările și completările ulterioare.
(4) Autoritatea publică centrală pentru protecţia mediului asigură prin Comisia de supraveghere a răspunderii extinse a producătorilor, denumită în continuare Comisia, constituită în conformitate cu prevederile art. 12 alin. (14) din Ordonanţa de urgenţă a Guvernului nr. 92/2021, aprobată cu modificări și completări prin Legea nr. 17/2023, cu modificările și completările ulterioare, următoarele:
a) autorizarea producătorilor şi a organizaţiilor care implementează răspunderea extinsă a producătorilor în conformitate cu art. 58 din Regulament;
b) supravegherea punerii în aplicare a obligaţiilor privind responsabilitatea extinsă a producătorilor în conformitate cu art. 57 din Regulament;
c) autorizarea reprezentanților autorizați pentru răspunderea extinsă a producătorilor de baterii, așa cum sunt definiți la art. 3 alin 1 pct. (48) din Regulament. 
(5)  Agenția Națională pentru Mediu si Arii Protejate, denumită în continuare, ANMAP, se desemnează autoritate competentă pentru: 
a)  înregistrarea producătorilor în conformitate cu art.55 din Regulament;
b) colectarea, validarea și consolidarea datelor privind bateriile și deșeurile de baterii, în conformitate cu art. 75 din Regulament;
c) punerea la dispoziţia publicului și raportarea către Comisia Europeană a informaţiilor în conformitate cu art. 76 din Regulament;
d) administrarea platformei digitale naționale de trasabilitate a fluxurilor de deșeuri de baterii Comisiei.
(6) Autoritatea publică centrală pentru protecţia mediului în colaborare cu MEDAT elaborează procedura de înregistrare a producătorilor și de raportare a datelor şi informaţiilor prevăzute la alin. (5) lit. a) - b) în termen de 90 de zile de la data intrării in vigoare a prezentei hotărâri si se aprobă prin ordin al conducătorului autorităţii publice centrale pentru protecţia mediului.
(7)  ANMAP asigură suportul tehnic pentru elaborarea procedurii prevazute la alin (6).
(8) Administrația Fondului pentru Mediu, denumită în continuare, AFM, se desemnează autoritate competentă pentru:
a)  supravegherea punerii în aplicare de producători și de organizaţiile care implementează răspunderea extinsă a producătorilor a prevederilor art. 58 alin. (7) din Regulament;
b) elaborarea metodologiei de constituire și de gestionare a garanţiei financiare prevăzută la art. 58 alin. (7) din Regulament;
c) metodologia de constituire și de gestionare a garanţiei financiare prevăzută la art. 58 alin. (7) din Regulament, care se elaborează în termen de 45 de zile de la data intrării în vigoare a prezentei hotărâri si se aprobă, prin ordin al conducătorului autorităţii publice centrale pentru protecţia mediului;
d) monitorizarea anuală a ratelor de colectare realizate de producători și de organizaţiile care implementează răspunderea extinsă a producătorilor, conform art. 69 alin. (2) din Regulament;
e) finanțarea studiului privind compoziția fluxurilor de deşeuri municipale mixte şi de deşeuri de echipamente electrice şi electronice colectate, prevăzut la art. 69 alin (5) din Regulament;
f) studiul prevăzut la lit. e) se efectuează cu o frecvență de 3 ani, primul studiu privind compoziția deșeurilor municipale mixte și a deșeurilor de echipamente electrice și electronice colectate se efectuează până la data de 1 ianuarie 2027, referitor la anul calendaristic 2026, în conformitate cu art. 69 alin. (5) din Regulament.

Art. 8 - (1) Unitățile administrativ-teritoriale sau, după caz, subdiviziunile administrativ-teritoriale ale municipiilor sunt responsabile pentru ducerea la îndeplinire a prevederilor art. 66 din Regulament fără a aduce atingere prevederilor din Ordonanţa de urgenţă a Guvernului nr. 92/2021, aprobată cu modificări și completări prin Legea nr.17/2023, cu modificările și completările ulterioare.
(2) Autorităţile administraţiei publice locale ale unităţilor administrativ-teritoriale şi ale municipiului Bucureşti încheie, în conditiile legii, contracte, parteneriate sau alte forme de colaborare, în conformitate cu aria declarată, cu toate organizaţiile autorizate care implementează obligaţiile privind răspunderea extinsă a producătorului de baterii în vederea îndeplinirii obiectivelor prevăzute în Regulament pentru deșeurile de baterii din fluxul municipal.     
(3) Pentru deşeurile de baterii care se regăsesc în fluxul de deşeuri municipale, acoperirea costurilor se face de către organizaţiile care implementează obligaţiile privind răspunderea extinsă a producătorului de baterii conform art 60 alin (4)-(6) din Ordonanţa de urgenţă a Guvernului nr. 92/2021, aprobată cu modificări și completări prin Legea nr. 17/2023, cu modificările și completările ulterioare.
(4) Acoperirea costurilor de gestionare pentru bateriile care se regăsesc în fluxul de deşeuri municipale prevăzute la alin. (2) se realizează în funcție de cota de piață a organizaţiilor autorizate care implementează obligaţiile privind răspunderea extinsă a producătorului de baterii în aria declarată.

Art. 9 - (1) Introducerea pe piaţă a bateriilor se realizează numai de către producătorii înregistraţi în Registrul producătorilor de baterii conform art. 55 din Regulament. 
(2) Distribuitorii sunt obligați să comercializeze baterii provenite doar de la producători care sunt înregistraţi în Registrul producătorilor de baterii.
(3) Pentru înregistrarea în Registrul producătorilor de baterii, producătorii definiţi conform art. 3 pct. 47 lit. d) din Regulament sunt obligaţi să desemneze o organizație care implementează răspunderea extinsă a producătorilor, în conformitate cu art. 57 alin. (1) și (2) din Regulament.
(4) Pentru implementarea răspunderii extinse a producătorilor, producătorii definiţi conform art. 3 pct. 47 lit. d) din Regulament sunt obligaţi să încheie contract cu o organizație care implementează răspunderea extinsă a producătorilor.
Art. 10 - (1) Următoarele fapte săvârșite de operatorii economici cu privire la bateriile portabile și bateriile portabile de uz general destinate consumatorilor persoane fizice introduse pe piață sau puse la dispoziție pe piață constituie contravenții și se sancționează după cum urmează:
[bookmark: _Hlk220584875]a) nerespectarea prevederilor art. 5 alin. (1) lit. b din Regulament, cu amendă de la 5.000 lei la 25.000 lei; 
[bookmark: _Hlk220584902][bookmark: _Hlk220583794][bookmark: _Hlk220583565]b) nerespectarea prevederilor art. 11 alin (1), (7) și (8) din Regulament, cu amendă de la 5.000 lei la 25.000 lei; 
[bookmark: _Hlk220584969]c) nerespectarea prevederilor art. 13 alin. (1), (3), (4), (5), (6) lit. b), (7) și (9) din Regulament, cu amendă de la 5.000 lei la 25.000 lei; 
[bookmark: _Hlk220586530]d) nerespectarea prevederilor art. 17 și art.18 alin. (1) și (2) din Regulament, cu amendă de la 20.000 lei la 80.000 lei; 
[bookmark: _Hlk220586902][bookmark: _Hlk220583760]e) nerespectarea prevederilor art.19 și 20 alin. (1) - (3) din Regulament, cu amendă de la 20.000 lei la 80.000 lei; 
f) nerespectarea prevederilor art. 38, 40 - 46 din Regulament, cu amendă de la 30.000 lei la 90.000 lei; 
g) nerespectarea prevederilor art. 55 alin. (2) din Regulament, cu amendă de la 50.000 lei la 100.000 lei.
(2) Odată cu aplicarea sancțiunii contravenționale, agenții constatatori pot dispune sancționarea contravențională complementară de oprire temporară de la comercializarea produselor până la remedierea deficiențelor, pentru faptele prevăzute la alin. (1) lit. a) – g).
(3) Constatarea contravențiilor și aplicarea sancțiunilor prevăzute la alin. (1) se fac de către reprezentanții împuterniciți ai ANPC.
Art. 11 - (1) Constituie contravenții, dacă sunt săvârșite de operatori economici care introduc pe piață baterii industriale, următoarele fapte și se sancționează după cum urmează:
a) introducerea pe piață a bateriilor industriale cu nerespectarea prevederilor art. 6, art. 17–19 și art. 21 din Regulament, cu amendă de la 30.000 lei la 60.000 lei pentru persoane juridice; 
b) nerespectarea cerințelor de sustenabilitate și performanță prevăzute la art. 7–10 din Regulament,  cu amendă de la 25.000 lei la 50.000 lei pentru persoane juridice;
c) nerespectarea obligațiilor privind informațiile tehnice și pașaportul bateriei, prevăzute la art. 11–13 din Regulament, cu amendă de la 20.000 lei la 40.000 lei pentru persoane juridice;
d) nerespectarea obligațiilor producătorilor și importatorilor, prevăzute la art. 23–27 din Regulament, cu amendă de la 20.000 lei la 40.000 lei pentru persoane juridice.
(2) Constatarea contravențiilor și aplicarea sancțiunilor prevăzute la alin. (1) se fac de către reprezentanții împuterniciți ai ISCIR.
Art. 12 - (1) Încălcarea dispoziţiilor Regulamentului constituie contravenţii, dacă nu au fost săvârşite în astfel de condiţii încât să constituie infracţiuni, şi se sancţionează după cum urmează:
a) nerespectarea prevederilor art. 38 alin. (1) lit. a) si ale art. 60 alin. (1) lit. a) din Regulament, cu amendă de la 30.000 la 50.000 lei pentru persoane juridice;
b) nerespectarea prevederilor art.38 alin. (1) lit. b) din Regulament, cu amendă de la 10.000 la 20.000 lei pentru persoane juridice;
c) nerespectarea prevederilor art.38 alin. (10), art. 59 alin. (1) - (3), art. 60 alin. (3) și (4), art. 61 alin. (1) și (3), lit. a) - c), art. 71, alin. (1) și (2), art. 72, alin. (1) și (2), art.73, alin. (1), art. 74, 75, alin. (1) - (7) din Regulament, cu amendă de la 40.000 la 60.000 lei pentru persoane juridice ;
d) nerespectarea prevederilor art. 40 alin. (4) din Regulament, cu amendă de la 20.000 la 40.000 lei pentru persoane juridice şi de la 5.000 lei la 10.000 lei pentru persoane fizice;
e) nerespectarea prevederilor art. 41 alin. (4), alin. (8) și art. 42 alin. (4) și (6) din Regulament, cu amendă de la 40.000 la 60.000 lei pentru persoane juridice şi de la 10.000 lei la 20.000 lei pentru persoane fizice; 
f) nerespectarea prevederilor art. 42 alin. (3) din Regulament, cu amendă de la 30.000 la 50.000 lei pentru persoane juridice şi de la 8.000 lei la 15.000 lei pentru persoane fizice; 
g) nerespectarea prevederilor și ale art. 42 alin. (2) lit. c) din Regulament, cu amendă de la 10.000 la 20.000 lei pentru persoane juridice şi de la 3.000 lei la 6.000 lei pentru persoane fizice; 
h) nerespectarea prevederilor art. 41 alin. (2) lit. c)  din Regulament cu amendă de la 30.000 la 50.000 lei pentru persoane juridice şi de la 8.000 lei la 15.000 lei pentru persoane fizice; 
i) nerespectarea prevederilor art. 43 și 45 din Regulament, cu amendă de la 30.000 la 50.000 lei pentru persoane juridice şi de la 8.000 lei la 15.000 lei pentru persoane fizice;
j) nerespectarea prevederilor art. 62 alin. (1) și (3) din Regulament, cu amendă de la 20.000 la 40.000 lei pentru persoane juridice;
k) nerespectarea prevederilor art. 62 alin. (1) și (6) din Regulament, cu amendă de la 20.000 la 40.000 lei pentru persoane juridice;
l) nerespectarea prevederilor art. 64 din Regulament, cu amendă de la 25.000 la 50.000 lei pentru persoane juridice şi de la 6.000 lei la 15.000 lei pentru persoane fizice;
m) nerespectarea prevederilor art. 65 alin. (1), art. 67, art. 70 alin. (2) din Regulament, cu amendă de la 25.000 la 50.000 lei pentru persoane juridice;
n) nerespectarea prevederilor art. 65 alin. (2) din Regulament, cu amendă de la 20.000 la 40.000 lei pentru persoane juridice.
(2) Constatarea contravenţiilor prevăzute la alin. (1) şi aplicarea sancţiunilor se fac de către personalul împuternicit al:
a) GNM pentru alin. (1) lit. a)-j) și l) - n);
b) AFM  pentru alin. (1) lit. k).
(3) Contravențiilor prevăzute la art. 10 - 12 le sunt aplicabile dispoziţiile Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările și completările ulterioare.
(4) Contravenientul poate achita, pe loc sau în termen de cel mult 15 zile de la data încheierii procesului verbal ori, după caz de la data comunicării acestuia, jumătate din minimul amenzii prevăzute la art. 10 alin. (1), art. 11 alin. (1) și art. 12 alin. (1), agentul constatator făcând menţiune despre această posibilitate în procesul verbal de constatare şi sancţionare a contravenţiei.  
Art. 13 - (1) La data intrării în vigoare a prezentei hotărâri, se abrogă Hotărârea Guvernului nr. 1132/ 2008 privind regimul bateriilor şi acumulatorilor şi al deşeurilor de baterii şi acumulatori, publicată în Monitorul Oficial al României, Partea I, nr. 667 din 25 septembrie 2008, cu modificările și completările ulterioare, cu excepția dispozițiilor art. 8, care se aplică până la data de 18 februarie 2027 și ale art. 7 alin. (6) care se aplică până la data de 30 iunie 2027.
(2) Orice trimitere la Hotărârea Guvernului nr. 1.132/2008, cu modificările şi completările ulterioare se consideră a fi făcută la Regulament și la prezenta hotărâre. Trimiterile cuprinse în actele administrative cu caracter normativ emise în temeiul Hotărârii Guvernului nr. 1.132/2008, cu modificările şi completările ulterioare, acte care conțin reguli generale, impersonale și de aplicabilitate repetată, precum ordinele de ministru care aprobă proceduri sau metodologii, se interpretează în același mod. 
(3) Procedura de autorizare şi supraveghere a implementării, îndeplinirii în mod colectiv, individual şi/sau prin reprezentanţi autorizaţi, după caz, a obligaţiilor privind răspunderea extinsă a producătorului de baterii se aprobă prin ordin comun al conducatorului autorității publice centrale pentru protecția mediului si al conducătorului autorității publice centrale în domeniul economiei, care se publică în Monitorul Oficial al României, Partea I, în termen de 90 de zile de la data intrării în vigoare a prezentei hotărâri.
(4) Documentele emise în temeiul art. 71 din Hotărârea Guvernului nr. 1.132/2008, cu modificările şi completările ulterioare răman valabile, cu titlu de acte administrative individuale, până la expirarea unui termen de 4 luni de la data intrării în vigoare a ordinului prevăzut la alin. (3).
(5) Organizațiile care implementează răspunderea extinsă a producătorilor a căror licență a expirat și care au depus documentația de reautorizare în termenul legal, precum şi producătorii individuali care au depus documentaţia pentru aprobarea planului de operare, își continuă activitatea până la finalizarea procedurii de reautorizare, cu condiția depunerii documentatiei obligatorii în termen de 90 zile de la data intrarii în vigoare a ordinului prevazut la alin (3). Cererile și procedurile aflate în curs de soluționare la data intrării în vigoare a prezentei hotărâri rămân supuse legislației în vigoare la data depunerii acestora.
(6) Documentaţiile depuse în temeiul art. 71 din Hotărârea Guvernului nr. 1.132/2008, cu modificările şi completările ulterioare, pentru obţinerea licenţelor de operare/aprobării planului de operare pentru producătorii care îşi îndeplinesc în mod individual obligaţiile privind gestionarea deşeurilor de baterii se refac de către solicitanţi, în termen de 90 de zile de la data intrarii in vigoare a ordinului prevazut la alin. (3).
(7) În termen de maximum 45 zile de la data intrării în vigoare a prezentei hotărâri, organizaţiile care implementează răspunderea extinsă a producătorilor care deţin licenţele menţionate la alin. (4) şi (5), precum şi producătorii individuali, transmit către MMAP şi ANMAP tabelul de corespondenţă între categoriile de baterii şi acumulatori menţionate în licenţele de operare pe care le deţin şi categoriile de baterii prevăzute în anexa care face parte integrantă din prezenta hotărâre. Organizaţiile care implementează răspunderea extinsă a producătorilor publică tabelul de corespondenţă pe pagina proprie de internet.
(8) Actele administrative pentru înregistrarea în Registrul Național al Producătorilor de Baterii și Acumulatori emise în 2025, în baza Hotărârii Guvernului nr. 1132/2008, cu modificările şi completările ulterioare şi a Ordinului ministrului mediului şi al ministrului economiei nr. 669/ 2009 privind aprobarea Procedurii de înregistrare a producătorilor de baterii și acumulatori, cu modificările ulterioare, precum şi anexele care le însoţesc, rămân valabile până la data intrării în vigoare a ordinului prevăzut la art. 7 alin. (6) şi ulterior, conform prevederilor acestuia, cu obligatia pentru producători de a transmite, în termen de maximum 45 zile de la data intrării în vigoare a prezentei hotărâri, tabelul de corespondenţă între categoriile de baterii şi acumulatori menţionate în anexele la numerele de înregistrare pe care le deţin şi categoriile de baterii asa cum sunt prevăzute în anexă.
(9) Actele administrative pentru înregistrarea în Registrul Național al Producătorilor de Baterii și Acumulatori emise începând cu 01.01.2026 până la data intrării în vigoare a ordinului prevăzut la art. 7 alin. (6), în baza Hotărârii Guvernului nr. 1132/2008, cu modificările şi completările ulterioare şi a Ordinului ministrului mediului şi al ministrului economiei nr. 669/ 2009, cu modificările ulterioare, precum şi anexele care le însoţesc cuprinzând tipurile de baterii conform prevederilor Regulamentului şi Regulamentului de punere în aplicare (UE) 2025/2289 al Comisiei de stabilire a normelor de aplicare a Regulamentului (UE) 2023/1542 al Parlamentului European și al Consiliului în ceea ce privește formatul de raportare a datelor, precum și metodele de evaluare și condițiile operaționale pentru colectarea și tratarea deșeurilor de baterii, rămân valabile până la data intrării în vigoare a ordinului prevăzut la art. 7 alin. (6) şi ulterior, conform prevederilor acestuia.
(10) Pentru operatorii economici care au depus documentatia pentru actualizarea numărului de înregistrare în Registrul Național al Producătorilor de baterii si acumulatori în cursul anului 2025, în conformitate cu Hotărârii Guvernului nr. 1132/2008, cu modificările şi completările ulterioare şi a Ordinului ministrului mediului şi al ministrului economiei nr. 669/ 2009, cu modificările ulterioare, anexele actualizate/informațiile publicate în Registru pe pagina de internet a ANMAP rămân valabile până la data intrării în vigoare a ordinului prevăzut la art. 7 alin. (6) şi ulterior, conform prevederilor acestuia, cu obligatia de a transmite, în termen de maximum 45 zile de la data intrării în vigoare a prezentei hotărâri, tabelul de corespondenţă între categoriile de baterii şi acumulatori menţionate în anexele la numerele de înregistrare pe care le deţin şi categoriile de baterii prevăzute în anexă.
(11) În cazul producătorilor care au transferat responsabilitatea către o organizaţie care implementează răspunderea extinsă a producătorilor autorizată, tabelul menţionat la alin. (8) şi (10) se transmite prin intermediul organizaţiei care implementează răspunderea extinsă a producătorilor.
(12) Operatorii economici care nu au solicitat actualizarea anexei la numărul de înregistrare în Registrul Naţional al producatorilor și importatorilor până la data de 31.12.2025 (anexe expirate), vor depune documentația necesară pentru actualizare conform Hotărârii Guvernului nr. 1132/2008, cu modificările şi completările ulterioare şi a Ordinului ministrului mediului şi al ministrului economiei nr. 669/2009, cu modificările ulterioare, cu obligaţia de a include tabelul de corespondenţă între categoriile de baterii şi acumulatori menţionate în Hotărârea Guvernului nr. 1132/2008, cu modificările și completările ulterioare şi categoriile de baterii, asa cum sunt prevăzute în anexă, până la data intrării în vigoare a ordinului prevăzut la art. 7 alin. (6).
(13) Operatorii economici înregistrați în Registrul Național al producătorilor de baterii până la data de 31.12.2025 și care nu au solicitat actualizarea anexei la numarul de înregistrare în Registrul național al producatorilor și importatorilor până la data intrării în vigoare a ordinului prevăzut la art. 7 alin. (6) (anexe expirate) se radiază de drept.
(14) Până la data intrării în vigoare a ordinului prevăzut la art. 7 alin. (6), înregistrarea producătorilor de baterii se realizează conform Ordinului ministrului mediului şi al ministrului economiei nr. 669/2009, cu modificările ulterioare, cu obligația ca informaţiile generale pentru anul anterior celui în care se face înregistrarea vor cuprinde şi tipurile de baterii prevăzute în anexă.
(15) În perioadele tranzitorii prevăzute la alin. (1) – (14), organizațiile care implementează răspunderea extinsă a producătorilor și producătorii individuali își pot contina activitatea, cu respectarea dispozitiilor direct aplicabile ale Regulamentului. În sensul prezentului alineat, continuarea activității este permisă exclusiv în limitele autorizărilor, licențelor sau numerelor de înregistrare deținute, până la finalizarea procedurilor tranzitorii, fără a se putea depăși data de 30 iunie 2027.
Art. 14 - (1) Prezenta hotărâre intră în vigoare la data publicării în Monitorul Oficial al României, Partea I, cu excepția prevederilor art. 10 - 12, care intră în vigoare la 30 de zile de la data publicării, în conformitate cu art. 4 alin. (2) din Ordonanța Guvernului nr. 2/2001 privind regimul juridic al contravențiilor, aprobată cu modificări și completări prin Legea nr. 180/2002, cu modificările și completările ulterioare.

Anexă
Categorii de baterii conform Regulamentului (UE) 2023/1542  al Parlamentului European și al Consiliului privind bateriile și deșeurile de baterii pentru care se stabilește formatul de raportare a datelor, precum și metodele de evaluare și condițiile operaționale pentru colectarea și tratarea deșeurilor de baterii conform Regulamentului de punere în aplicare (UE) 2025/2289 al Comisiei de stabilire a normelor de aplicare a Regulamentului (UE) 2023/1542 al Parlamentului European și al Consiliului
Tipuri baterie
	Categorii de baterii
	Tipuri de baterii


	1.Bateriile portabile
	1. Pe bază de litiu
1. Plumb-acid
1. Nichel cadmiu 
1. Altele *(Alcaline, Zinc Carbon, Zinc Aer, Oxid de Mercur (HgO), Oxid de Argint (Ag2O), Ansamblu de baterii, Nichel Metal Hidrura (NiMH), etc)

	2.Bateriile pentru mijloace de transport ușoare (LMT)
	1. Pe bază de litiu
1. Plumb-acid
1. Pe bază de nichel
1. Altele *

	3.Bateriile de pornire, iluminare și aprindere (SLI)
	1. Plumb-acid
1. Pe bază de litiu
1. Altele*

	4.Bateriile industriale
	1. Pe bază de litiu
1. Plumb-acid
1. Nichel cadmiu
1. Altele *

	5.Bateriile pentru vehicule electrice
	1. Pe bază de litiu
1. Pe bază de nichel 
1. Altele *


* «Altele» reprezintă orice altă compoziție chimică a bateriilor care nu este enumerată distinct. În cazul raportării deșeurilor mixte de baterii, acestea se evidențiază distinct, dacă formatul de raportare prevăzut de Regulamentul de punere în aplicare (UE) 2025/2289 impune o astfel de categorie.”

